Krajčí, Marek, poslanec NR SR (2023-12-13):
Ďakujem pekne za slovo a musím povedať, že veľmi ťažké je povedať teraz čokoľvek, čo by predčilo môjho predrečníka pána poslanca Gábora Grendela a nebojte sa, ja sa určite k tým poplatkom tiež tým pádom musím dostať. A dám vám príležitosť, aby sa mohlo pokračovať v tej veľmi zaujímavej debate, ale nadviazať sa dá aj veľmi jednoducho tým, že táto vláda tu hovorí o konsolidácii, ale v skutočnosti tá konsolidácia znamená to, že zoberie ľuďom, občanom Slovenska 1,3 mld. eur za rok. Zoberie im to na rôznych poplatkoch, na rôznych daniach a keď si to tak zoberieme, tak aby sme si tak uvedomili prakticky, čo to znamená, tak jedna štvorčlenná rodina – teda otec, mama, dve deti – za rok zaplatí vďaka, vďaka tomuto balíčku konsolidácie, ktoré táto vláda pre občanov Slovenska pripravila, tisíc euro. A ono keď tak dobre počítame, tak vlastne zisťujeme, že čo vlastne táto vláda robí. Ona sa snaží rozdávať, ale, ale rozdáva v podstate tak, že nám zoberie z jedného vrecka a potom do druhého vrecka nám sa to snaží nejakým spôsobom dať oholené. Keď sa, keď sme sa pozreli, pozreli ste sa všetci vy veľmi podrobne na to, čo sa vlastne ide diať, tak najväčší, najväčší nárast nákladov, ktorý občania tejto krajiny pocítia, budú zdravotné odvody, 400 miliónov eur ročne dajú a treba povedať, že aj v zdravotníctve sú veľmi rozmnožené rôzne poplatky, ktoré, ako správne bolo povedané, v podstate nie sú žiadnym spôsobom legislatívne upravené a treba povedať, že vyberajú sa hala-bala, v podstate koho to ako napadne, tých lekárov. Škoda, škoda, že týchto 400 miliónov eur, to by bolo toľko na tých poplatkoch tým lekárom, ktorí to takto vyberajú, a možno by tie poplatky aspoň mohli prestať vyberať našim občanom, ktorí potrebujú nejaké ošetrenie v tých ambulanciách, ale všetci veľmi dobre vieme, že ako začne platiť tento návrh zákona, tak pravdepodobne v tých ambulanciách sa absolútne nič nezmení a poplatky sa tiež budú asi valorizovať, hoci veľmi dobre vieme, že nie sú to poplatky, ktoré viac-menej by mali vyplývať zo zákona, ale sú to poplatky, ktoré vychádzajú z akýchsi nadštandardných služieb a v našom zdravotníctve už ťažko povedať, čo je štandard a čo je nadštandard a preto si tie poplatky vygeneruje hocijaký poskytovateľ, akýmkoľvek spôsobom chce. Veľa sme tu hovorili o II. pilieri. Táto vláda ide zobrať všetkým tým, ktorí si sporia na svoj dôchodok v budúcnosti. Samozrejme, to ich až tak nezaujíma, že čo bude neskôr, dôležité je, aby sa to čo najskôr, by som povedal, rozdalo teraz. Takže bez problémov 365 miliónov eur zoberú všetkým sporiteľom a v podstate to, aké dôchodky budú potom, to ich nezaujíma. To, že tí, čo si to zodpovedne sporili, takto prídu o časť svojho dôchodku v budúcnosti, to ich, samozrejme, nezaujíma. Takisto ste si určite všimli, že predchádzajúca vláda tu nastavila nejakú valorizáciu platov štátnych zamestnancov, tak tá bude zmrazená. Takže táto vláda vlastne zoberie týmto štátnym zamestnancom 150 miliónov eur budúci rok, takže viac-menej si plánovane, tak ako mali mať valorizované platy, nepolepšia, ale zase, samozrejme, zvalorizovali sa napríklad tie všetky poplatky, ktoré sme tu mali a ktoré treba ešte poriadne pripomínať všetkým. Okolo 50 miliónov eur zoberie všetkým nám, ktorí budú potrebovať akékoľvek štátne služby na týchto poplatkoch. Tiež určite neušlo nikomu z nás, čo tu sedíme, že bude podľa všetkého o niečo drahší aj benzín a nafta, lebo sa zavádza nový poplatok. Zhruba nám takto vyberú z našich peňaženiek 33 miliónov eur. No nehovoriac o tom, že, že bude mať menej RTVS a, samozrejme, čo je dosť podstatná vec, podnikatelia, ktorí používali daňové licencie, keďže budú ich mať zrušené, tak zaplatia tomuto štátu 107 miliónov eur, 107 miliónov eur budú mať budúci rok drahšie svoje podnikanie, čo teda tiež vôbec nie je zanedbateľná suma. Keď som si pozeral tie poplatky, tak ako sa teraz čítali, tak mňa zaujala taká iná vec, že naozaj všetko je zhruba okolo 50 %, eventuálne nad 40 %, tak som sa pozrel, že vlastne ktoré poplatky sú teda také tie najnižšie, teda tá valorizácia je najnižšia, teda len „40 %“. A keď som si pozrel vnútornú správu, tak to je zaujímavé, že kto toto písal, to ako keby nejaká zbrojárska loby bola za tým, lebo keď si to začnete pozerať a rolovať ďalej, tak 40 % pozerám, pozerám tuná 40 % a jedno po druhom pôjdeme, vykonanie skúšky alebo preskúšanie z odbornej spôsobilosti držať alebo nosiť zbraň a strelivo, prvá skúška, len o 40 %, z 50 euro na 70 eur. Všetko ostatné ďalej 50 %, potom znova 40 % máme žiadosť o vydanie zbrojnej licencie zo 400 na 560 eur, tiež len 40-percentné navýšenie. Ďalej 40 % žiadosť o vydanie povolenia na prevádzkovanie strelnice zo 400 na 560 eur. Tiež iba 40 %. Ďalej znova 
50-percentné navýšenia, ideme ďalej, 40 % tu vidím, áno, žiadosť o vydanie výnimky na zbraň kategórie A2 držiteľa zbrojnej licencie skupiny A zo 100 na 140 euro. Tiež iba 40 %. Takže to je zaujímavé, že niektoré naozaj také dôležitejšie poplatky, čo ľudia oveľa viac by ocenili, keby to bolo len 40 %, tak sú väčšinou 50 a viac percent a takéto zbrojné záležitosti, teraz pozerám ďalších 40 % – vydanie povolenia na vystavenie zbraní a strelív z 200 na 280 eur, len 40 %. Čiže neuveriteľné, že ktorý úradník toto naozaj písal, že na tieto zbrane dal iba 40 %. Takže veľmi zaujímavo naozaj je to valorizované. Treba sa nad tým zamyslieť a myslím, že ešte mi pomôžu aj kolegovia vo faktických a budú ďalej čítať tieto poplatky, ktoré, ktoré zdvíhajú naozaj veľmi bezohľadným spôsobom, táto vláda ľuďom, ako keby naozaj tieto poplatky ľudia zaplatili ľavou zadnou, však to sú enormné navýšenia. Ešte raz, vytiahnu z vrecák bežných ľudí okolo 50 miliónov eur. Pozerám, koľko mám, ešte mám posledné dve minútky. Tak dovoľte teda ešte raz, aby som pripomenul, že tento návrh zákona, ktorý by mal konsolidovať naše financie, v podstate to robí len alebo teda návrhy len nejako pol percenta, skutočne vôbec nehovorí o konsolidácii, ale o ožobračovaní ľudí, zoberie 1,3 miliardy eur ročne ľuďom z peňaženiek. Je to naozaj 250 euro približne na jednu osobu, ktorá zaplatí viac budúci rok. No a, samozrejme, predpokladám, že niečo sa potom pridá na tých vianočných dôchodkoch, takže tam sa niečo ľuďom dôchodcom vráti, ale myslím si, že mnohí možno, keď budú v nejakých ťažších situáciách a budú napríklad z týchto poplatkov potrebovať využiť nejaké služby, tak zistia, že ten vianočný dôchodok v podstate zaplatia ešte oveľa skorej, ako ho dostanú. Ďakujem. (Potlesk.)